Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 201/11/8802	Košice I, 1.10.2012
EEČ : 2-63-235-2012

U Z N E S E N I E

Trestná vec:	obvinený XXXXX  
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice I
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: SZČO
ako daňový subjekt podnikajúci s obchodným menom XXXXX, XXXXX  s miestom podnikania XXXXX, XXXXX, štvrťročný platca DPH nezaplatil splatnú daň z pridanej hodnoty, ktorú priznal v daňových priznaniach k DPH za obdobie III. štvrťroka 2008, I. štvrťroka 2009 až IV. štvrťrok 2009, II. štvrťrok 2010 vo výške 20 580,06,-€ aj keď na základe znaleckého posudku mal na túto úhradu v plnej výške dostatok finančných prostriedkov v deň splatnosti, taktiež neuhradil za II. štvrťrok 2008, IV. štvrťrok 2008 a III. štvrťrok 2010 splatnú DPH hoci aj len v čiastočnej výške 4.116,56,-€, vzhľadom k tomu, že v takejto výške mal finančné prostriedky na jej zaplatenie ku dňu splatnosti, ďalej neuhradil daň z príjmov fyzickej osoby za rok 2008 vo výške 1.268,92,-€ aj keď mal finančné prostriedky na túto úhradu v plnej výške a zároveň neuhradil v plnej výške daň z príjmov fyzickej osoby zo závislej činnosti za rok 2009 vo výške 448,89,-€, čím celkovo spôsobil škodu ŠR SR v zastúpení Daňového úradu XXXXX XXXXX so sídlom XXXXX, XXXXX v celkovej výške 26 414,43,-€.   .         

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
55 mesiacov
Podľa § 216 odsek 3 Trestného poriadku
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením vyšetrovateľa OR PZ, Odboru kriminálnej polície, XXXXX,  sp.zn. ORP-551/6-OEK-KE-2011 z 24.3.2012 bolo podľa § 199 ods. 1 Trestného poriadku začaté trestné stíhanie a dňa 31.1.2012 podľa § 206 ods. 1 Trestného poriadku vznesené obvinenie  za prečin nezaplatenia dane podľa § 278 ods.1 Trestného zákona pre skutok, ako je uvedený vo výroku tohto uznesenia.

	Obvinený XXXXX sa k spáchaniu skutku priznal v plnom rozsahu a svoje konanie oľutoval s tým, že spôsobenú škodu poškodenému  je ochotný nahradiť.  Obvinený XXXXX dňa 21.8.2012 písomne uznal  čo do dôvodu a výšky svoj záväzok voči poškodenému, s ktorým v rámci mediácie na Okresnom súde XXXXX XXXXX uzavrel dohodu o náhrade škody, v zmysle ktorej má nahradiť spôsobenú škodu v štyridsiatichdeviatich mesačných splátkach po 530,00,-€  a jednej splátke po 444,43,-€ počnúc septembrom 2012.

	Po poučení podľa ustanovení § 216 a 217 Trestného poriadku udelil    obvinený XXXXX dňa 21.8.2012 výslovný súhlas, aby prokurátor po skončení vyšetrovania predmetné trestné stíhanie podmienečne zastavil.

	Obvinený XXXXX je z miesta bydliska charakterizovaný všeobecne a v posledných desiatich rokoch nebol  súdne trestaný. 

	Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam rozhodne prokurátor, že sa obvinený osvedčil. Inak rozhodne a to prípadne aj počas skúšobnej doby, že sa v trestnom stíhaní pokračuje. 

	Podľa § 216 ods. 2 Tr. poriadku bola obvinenému určená skúšobná doba v trvaní 55 mesiacov, ktorá začína plynúť právoplatnosťou tohto rozhodnutia. V rámci tejto skúšobnej doby je obvinený povinný uhradiť poškodenej strane sumu 26,414,43,- € v zmysle  Dohody o náhrade škody zo dňa 21.8.2012.

	S poukazom na všetky uvedené skutočnosti, keďže horná hranica predmetného trestného činu neprevyšuje 5 rokov, obvinený  dal výslovný súhlas na podmienečné zastavenie trestného stíhania, k trestnému činu sa priznal a jeho spáchanie oľutoval, s poškodeným uzavrel dohodu o náhrade škody   a vzhľadom na osobu páchateľa a okolnosti skutku, považujem toto rozhodnutie podľa § 216 Trestného poriadku o podmienečnom zastavení trestného stíhania za dostačujúce a dôvodné.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Roman Sopoliga
prokurátor